**Audi S6** on Audin vuodesta 1994 lähtien valmistama edustusluokan automalli, joka on urheilullisempi versio Audi A6 -mallisarjasta. S6 sijoittuu mallistossa RS6:n alapuolelle.

Audi S6 C4 (1994–1997)
----------------------

Audi 100 (C4) -malliin perustuvaa urheilullisempaa versiota oli myyty vuosina 1991–1994 Audi S4 -nimisenä. Vuoden 1994 kasvojenkohotuksen yhteydessä Audi 100 sai nimekseen A6, ja sen urheilullisesta versiosta puolestaan tuli S6. S4-mallinimi siirtyi Audi A4:n urheilullisemmalle versiolle. Kuten edeltäjänsä, S6 oli saatavana sekä neliovisena sedanina että Avant-farmarimallina.

Moottorivalikoima oli sama kuin edeltäneessä S4:ssä. Vaihtoehtoina olivat viisisylinterinen 2,2-litrainen (230 hv) ja 4,2-litrainen V8 (290hv). Pienemmän moottorin yhteydessä oli viisi- tai kuusivaihteinen manuaalivaihteisto tai neliportainen automaattivaihteisto. Suuremman yhteyteen sai kuusivaihteisen manuaalivaihteiston tai neliportaisen automaatin. Vetotapana oli aina neliveto. Vuonna 1996 esiteltiin S6 Plus, jossa V8-moottorin teho oli nostettu 326 hevosvoimaan. Mallissa oli aina kuusivaihteinen manuaalivaihteisto.

Audi S6 C4 Avant

Audi S6 C5 (1999–2003)
----------------------

Audi A6 (C5) -malliin perustuva S6 esiteltiin vuonna 1999. Se oli jälleen saatavana sekä sedanina että Avant-farmarimallina.

Moottorina on 4,2-litrainen V8 teholtaan 340 hevosvoimaa. Voimansiirtona on kuusivaihteinen manuaalivaihteisto tai viisiportainen automaattivaihteisto ja vetotapana neliveto.

Audi S6 C5 Avant
Vuonna 2001 malli koki pienen kasvojenkohotuksen, jolloin muun muassa xenon-ajovalot tulivat vakiovarusteiksi.

Audi S6 C6 (2006–2010)
----------------------

Audi A6 (C6) -malliin perustuva S6 esiteltiin Detroitin autonäyttelyssä tammikuussa 2006. Korimalleina olivat jälleen sedan ja farmarimalli Avant.

Moottorina autossa käytettiin 5,2-litraista V10-moottoria, jonka teho on 435 hevosvoimaa. Voimansiirtona on kuusiportainen automaattivaihteisto ja vetotapana neliveto.

Audi A6 C6 Avant
Vuonna 2008 malli koki kasvojenkohotuksen, jossa se sai muun muassa uudet, aikaisempaa leveämmät takavalot.

Facelift-mallin Audi S6 C6.

Audi S6 C7 (2011–2018)
----------------------

Audi A6 (C7) -malliin perustuva S6 esiteltiin Frankfurtin autonäyttelyssä syyskuussa 2011.

Auton voimanlähteenä on kaksoisturboahdettu 4,0-litrainen V8 teholtaan 420 hevosvoimaa. Voimansiirtona on seitsemänportainen kaksoiskytkinvaihteisto ja vetotapana neliveto.

Audi A6 C7 Avant
Syksyllä 2014 malli koki pienen kasvojenkohotuksen. Samalla myös moottorin teho nousi 450 hevosvoimaan.

Audi S6 C8 (2019–)
------------------

Audi A6 (C8) -malliin perustuva S6 esiteltiin keväällä 2019. Euroopan markkinoilla sen moottorina on 3,0-litrainen V6 TDI -dieselmoottori teholtaan 349 hevosvoimaa. Muilla markkina-alueilla autossa käytetään 2,9-litraista V6 TFSI -bensiinimoottoria, jonka teho on 450 hevosvoimaa. Kummankin moottorin yhteydessä on sekä tavallinen turboahdin että sähköinen ahdin ja 48 voltin kevythybridijärjestelmä. Voimansiirtona on kahdeksanportainen automaattivaihteisto ja vetotapana neliveto.

Audi S6 C8 Avant

Lähteet
-------

1. ↑  Detroit Auto Show: Audi S6 debut *Autoblog*.  8.1.2006. Viitattu 26.7.2020. (englanniksi)
2. 1 2  2012 Audi S6 – 2011 Frankfurt Auto Show *Road & Track*.  14.9.2011. Viitattu 26.7.2020. (englanniksi)
3. ↑  349 hevosvoimaa dieselvoimaa: Audi S6, S6 Avant sekä Audi S7 *Moottori*.  11.4.2019. Viitattu 28.7.2020.

Aiheesta muualla
----------------

* Kuvia tai muita tiedostoja aiheesta **Audi S6** Wikimedia Commonsissa